PAIDE LINNAVALITSUS

LINNAMAJANDUSOSAKOND

Regionaal- ja Põllumajandusministeerium Meie: 23.05.2024 nr 7-1/24/28-2

Maa-amet

Päästeamet

Kaitseministeerium

Riigi Kaitseinvesteeringute Keskus

Terviseamet

Transpordiamet

Põllumajandus- ja Toiduamet

Politsei- ja Piirivalveamet

Ringtee 3 ja Ringtee 3a kinnistute ja nende lähiala

detailplaneeringu avaliku väljapaneku teade

Detailplaneering võeti vastu Paide Linnavolikogu 16.05.2024 otsusega nr 23.

Detailplaneeringus (edaspidi ka *planeering*) planeeritakse Paide linnas kinnistutele Ringtee 3 (56601:001:0047) ja Ringtee 3a (56701:001:0047) Kaitseliidu Järva maleva tagalakeskus (edaspidi ka *keskus)*. Keskus on olemuslikult õppekeskus malevlastele ja noorteorganisatsioonidele. Türil Väike-Pärnu tänaval paiknev keskus on kitsaks jäänud, vajadus on suurema ja avarama järgi. Detailplaneering võeti esimest korda vastu linnavolikogu 17.03.2022 otsusega nr 8, kuid avaliku väljapaneku ajal esitati sellele vaidlustus, mis ei lahenenud. Planeeringu järelevalvemenetluses Rahandusministeeriumis tehti otsus, et planeeringu lahendust tuleb muuta, see uuesti vastu võtta ja korraldada avalik väljapanek.

Detailplaneeringu uus lahendus hõlmab kinnisasju Ringtee 3, Ringtee 3a, Prääma tee 20c (katastritunnus 56701:001:1008), osaliselt Ringtee 1 (katastritunnus 56701:001:0050) ja Prääma tee 24 (katastritunnus 56701:001:0967). Katastriüksustele Ringtee 1 ja Prääma tee 24 on planeeritud kaitsehaljastuse rajamiseks krundid müra leevendamiseks keskusest Joodi elamurajoonile. Ringtee 3 ja Ringtee 3a katastriüksustele on planeeritud keskuse hoonestusala, transpordiala, haljastus ja maakütterajatiste ala. Keskuse tagavaratee on planeeritud planeeringuala vahetus-lähedusse, kaitsehaljastuse krundile ja „vaba ala“ kaudu riigiteele 5 (Pärnu-Rakvere-Sõmeru tee).

Tagalakeskus on Kaitseministri 26.06.2015 määruse nr 16 „Riigikaitselise ehitise töövõime kriteeriumid, piirangute ruumiline ulatus ja andmed riigikaitselise ehitise töövõimet mõjutavate ehitiste kohta“ kohaselt riigikaitseline ehitis, seoses alale planeeritava sidesüsteemiga ja selle töövõime tagamise vajadusega. Sidesüsteemi tagamiseks on eelnimetatud määruses kehtestatud Paide tagalakeskusele 300 meetrine piiranguvöönd. *Riigikaitselise ehitise piiranguvöönd on määruse tähenduses riigikaitselist ehitist ümbritsev ala, kus asuvad ehitised või kus toimuv tegevus võib ohustada riigikaitselist ehitist või mõjutada riigikaitselise ehitise töövõimet.* Piiranguvööndi ulatuses tuleb kõik planeeringud, projekteerimistingimused ja ehitusprojektid kooskõlastada Kaitseministeeriumiga, et oleks teave piiranguvööndisse kavandatavast ehitustegevusest. Sidesüsteemi töövõimet piiravad ja mõjutavad eeskätt suure väljundvõimsusega seadmed (tuugenid, side- ja raadiomastid, päikesepargid jms., samuti kõrgemad hooned). Eramute, kortermajade jm tsiviilehitiste ehitamiseks ei ole takistusi.

Paide Linnavalitsus taotles Kaitseministeeriumilt Joodi elanike ettepanekul määruse muutmist piiranguvööndi vähendamiseks 100 meetrile, milleks on saadud nõusolek. Piiranguvöönd 100 meetrit hakkab kehtima määruse muutmisest, planeeringu avalikustamise ajal kehtib veel 300 meetrine piiranguvöönd.

Detailplaneeringu avalik väljapanek toimub **ajavahemikus 10. juuni kuni 10. juuli 2024** ja sellega saab tutvuda Paide linna veebilehe lingil [paide.kovtp.ee/et/detailplaneeringud](https://paide.kovtp.ee/et/detailplaneeringud) ja paberkandjal Paide linnavalitsuses, Pärnu tn 3 teise korruse saalis.

Ettepanekud ja arvamused detailplaneeringu kohta palume esitada **tähtajaks, 12. juuliks 2024** paberkandjal postiaadressile Pärnu tn 3, Paide linn 72711 või elektroonselt e-posti aadressile: paide@paide.ee.

Lugupidamisega

Anti Annus

planeeringute peaspetsialist

anti.annus@paide.ee

5113815